"ก๋วยเตี๋ยวเนื้อ-เอ็นตุ๋นนายก๊ง (Nai Kong Beef-En Tun Noodle)" เนื้อตุ๋นหอมๆ ได้กลิ่นมาตั้งแต่จอดรถ !!

ร้านก๋วยเตี๋ยวเนื้อร้านนี้เป็นร้านที่ค่อนข้างเก่าๆ แต่ไม่เคยได้ลองมาทานและไม่ทราบด้วยว่าแถวจตุจักรมีร้านก๋วยเตี๋ยวเนื้อด้วย แต่ได้ยินเพื่อนๆ แนะนำให้ลองมาทานเลยมาทานครับ...การเดินทางมาร้านเมื่อขับรถตามถนนกำแพงเพชร ผ่านหน้า อตก. ตรงไปเรื่อยๆ จะเจอทางเลี้ยวขั้นทางด่วนทางด้านซ้าย ให้ตรงไปอีกหน่อย จะเจอทางเลี้ยวซ้าย ให้เลี้ยวแล้วตรงไปอีกประมาณ 100 เมตร ร้านจะอยู่ทางซ้าย การจอดรถให้จอดริมถนน แล้วเดินไปยังร้าน บรรยากาศร้านเป็นอาคารพาณิชย์ประมาณ 2 คูหา หน้าร้านเป็นที่ทำก๋วยเตี๋ยว และที่ทอดของทอดต่างๆ เมื่อได้ลองเข้าไปนั่งแล้วไม่อึดอัด สบายๆ แต่อาจจะมีกลิ่นอาหารบ้าง การบริการและความสะอาดธรรมดา รายการอาหารเน้นไปทางก๋วยเตี๋ยว แต่ก็มีของทานเล่นให้ลองทานครับ วันนี้ได้สั่ง

1. เกาเหลาเนื้อ เนื้อตุ๋น เครื่องใน เนื้อสด และลูกชิ้น ใส่มาในชาม ราดด้วยน้ำก๋วยเตี๋ยว ที่ผ่านการปรุง เคี้ยวมาอย่างดี ทานกัยข้าวสวยร้อนๆ ตัวน้ำซุปหวาน หอมกลิ่นเนื้อและเครื่องยาจีน อร่อยครับ
2. เส้นปลาทอด เส้นปลาเหนี้ยวหนึบ เอามาหั่นเป็นชิ้นพอดีคำ แล้วทอดจนสุกเหลืองเสิร์ฟมาพร้อมน้ำจิ้มหวานๆ ทานแล้วอร่อยมาก เสียอย่างเดียวน้ำมันชุ่มไปหน่อย

โดยรวม ร้านนี้เป็นร้านก๋วยเตี๋ยวเนื้อ ที่การบริการและความสะอาดใช้ได้ บรรยากาศธรรมดา ราคาสูงนิด รสชาติอาหารที่ได้ลองทานใช้ได้ เพื่อนๆ ผ่านมาลองมาทานกันนะครับ !!